ไฟแนนซ์ทูเดย์
เก้าอี้กรรมการผู้จัดการเอสเอ็มอีแบงก์ยังอาถรรพ์ไม่เลิก ใครได้นั่งเก้าอี้ตัวนี้เป็นต้องร้อนเร่าทุกครั้งไป นับตั้งแต่ยุบ “บอย”
8 พ.ย. 2555

เก้าอี้กรรมการผู้จัดการเอสเอ็มอีแบงก์ยังอาถรรพ์ไม่เลิก ใครได้นั่งเก้าอี้ตัวนี้เป็นต้องร้อนเร่าทุกครั้งไป นับตั้งแต่ยุบ “บอย” 
มาตั้งเป็นธนาคารเพื่อการสร้างเถ้าแก่น้อย สร้างไปสร้างมาผู้บริหารโดนเด้ง โดนฟ้อง โดนปลดไปซะทุกคน นับนิ้วได้ตั้งแต่ โป้ง ชี้ กลาง ก็ปาไป 3 หน่อเข้าไปแล้ว ยิ่งคนที่มีศักดิ์นะโดนไปแล้ว “2 ศักดิ์”




ล่าสุด พงษ์ศักดิ์ ชาเจียมเจน นั่งรักษาการในตำแหน่งนี้อยู่ไม่นาน ก็มีเหตุต้องเข้าโรงหมอ เพื่อให้ผ่าตัดกล้ามเนื้ออักเสบ เป็นเพราะไม่รู้ว่าเก้าอี้ร้อน เก้าอี้โยก เก้าอี้เอียงหรือเปล่า ทำให้ตอนนี้ต้องแต่งตั้ง “โดโด้” สุรชัย กำพลานนท์วัฒน์ รองกรรมการผู้จัดการขึ้นมารักษาการในตำแหน่งนี้แทนชั่วคราว ก็ต้องลุ้นกันว่า รองฯ สุรชัยจะหยุดเก้าอี้อาถรรพ์ของตำแหน่งนี้ได้หรือไม่ กึ๋ยยยยย...
...ปลื้มใจไม่เลิก สำหรับ นริศ ชัยสูตร อธิบดีกรมธนารักษ์ ที่ตอนนี้เหรียญพระคลัง ในพระคลังมหาสมบัติ ชนิดเหรียญทองคำราคา 9.99 แสนบาท ที่ผลิตขึ้น 99 เหรียญ ตอนนี้ขายได้เกือบหมด เหลือเพียง 7 เหรียญเท่านั้น ใครที่ต้องการเป็นเจ้าของเหรียญเพื่อเป็นสิริมงคลต้องรีบกันหน่อย เพราะหมดแล้วหมดเลย ไม่มีผลิตเพิ่ม อธิบดีนริศรับประกัน
...ช่วงนี้ กิตติรัตน์ ณ ระนอง รองนายกรัฐมนตรีและ รมว.คลัง สนใจเรื่องกีฬาเป็นกรณีพิเศษ สัปดาห์หน้ามีคิวลงแข่งขันเทนนิสเปิดกีฬาวายุภักษ์ที่กระทรวงการคลัง และยังมีคิวแข่งบาสเกตบอลกับชุมชนสุขุมวิท 62 ในการลงเสาสนามบาสเกตบอล และปั๊มก๊าซเอ็นจีวีบนพื้นที่ราชพัสดุ ฟิตปั๋งขนาดนี้ลุยงานหนักได้สบายหายห่วง 555
...ด้าน สมชาย พูลสวัสดิ์ อธิบดีกรมสรรพสามิต ศิษย์เก่าคณะนิติศาสตร์ มหาวิทยาลัยธรรมศาสตร์ ได้รับเลือกเป็นผู้จัดการทีมฟุตบอลของมหาวิทยาลัย ในการแข่งฟุตบอลประเพณีกับจุฬาฯ ในต้นปีหน้า งานนี้อธิบดีสมชาย ศิษย์เก่าเหลืองแดงธรรมศาสตร์วิไล อบอุ่นใจไปทุกครา สั่งอัดฉีดลูกทีมมากเป็นพิเศษ ยิงได้เอาไปเลย เอาไป เอาไปได้เลยแสนบาทต่อลูก หวังนำทีมแดงเหลืองคว้าชัยให้ได้ซะที 
...ธนาคารกรุงเทพ ธนาคารดอยช์แบงก์ และเอชเอสบีซี กรุ๊ป ได้รับการแต่งตั้งจากกระทรวงการคลังให้เป็นผู้แทนจำหน่ายพันธบัตรรัฐบาลประเภททยอยชำระคืนเงินต้น (Amortized Bond) โดยจะขายให้กับนักลงทุนสถาบันเท่านั้น รายย่อยหมดสิทธิ